ኢትዮጵያና አሜሪካ ሽብርተኝነት ላይ በጋራ እየሰሩ ነው
– በአሜሪካ የአፍሪካ ጉዳዮች ምክትል ሚንስትር ሊንዳቶማስ ግሪንፊልድ ሽብርተኝነት የአለም ዋንኛ የሰላም ስጋት በመሆኑ ኢትዮጵያና አሜሪካ በትብብር ከሚሰሩባቸው መስኮች ውስጥ ዋነኛው እንደሆነ ገለፁ፡፡የውጭ ጉዳይ ሚንስትር ዶ/ር ቴድሮስ አድሃኖም በአሜሪካ የአፍሪካ ጉዳዮች ምክትል ሚንስትር፣ በተባበሩት መንግስታት የሰብአዊ መብት ጽህፈት ቤት ምክትል ሀላፊና በአውሮፓ ህብረት የአፍሪካ ልዩ መልእክተኛን በፅህፈት ቤታቸው ተቀብለው አነጋግረዋል፡ምክትል ሚንስትሯ ኢትዮጵያ በሶማሊያ አልሻባብን በመደምሰስና በደቡብ ሱዳን የተከሰተውን ግጭት እልባት እንዲያገኝ በማስቻል ለቀጠናው ሰላምና መረጋጋት ሚናዋን እየተወጣች ነው ብለዋል ፡፡በውይይቱ ተሳታፊ የነበሩት የአሜሪካ ጉዳዮች ዳይሬክተር ጀነራል አምባሳደር ታዬ አፅቀስላሴ ሁለቱ ሀገራት የጋራ ጥቅማቸውን ለማሳደግና ሽብርተኝነትን መከላከል ላይ የሚያደርጉትን ትብብር ለማጠናከር ፍላጎት አላቸው ብለዋል፡፡በተመሳሳይ ከውጭ ጉዳይ ሚንስትር ዶ/ር ቴድሮስ አድሃኖም ጋር የተወያዩት በአውሮፓ ህብረት የአፍሪካ ልዩ መልዕክተኛ አሌክሳደር ሮንዶስና በህብረቱ የውጭ ጉዳይ አገልግሎት ማኔጂንግ ዳይሬክተር ኒክ ዌስትኮት ናቸው፡፡ሀላፊዎቹ ከኢትዮጵያ ጋር በመተባበር የሶማሊያን ህዝብ የኢኮኖሚ ችግር ለማላቀቅ በሚያስችሉ ማህበራዊ ጉዳዮች፣ በሰላምና ፀጥታ ላይ በትብብር መስራት እንደሚፈልጉ አስታውቀዋል፡፡ለዚህም በሚቀጥሉት ወራት አዲስ አበባ ላይ የቢዝነስ ፎረም ለማካሄድ  ከዶ/ር ቴድሮስ ጋር ተስማምተዋል፡፡ኤርትራ የምትከተለው የትንኮሳ ፖለቲካ በማቆም ወደ ሰላማዊ ደርድር እንድትመጣና በተባበሩት መንግስታት የፀጥታው ምክር ቤት የተጣለው ማእቀብ ተጠናክሮ በሚቀጥልበት መንገድ ላይም ተወያይተዋል፡፡ሌላው ከውጭ ጉዳይ ሚንስትሩ ጋር የተወያዩት በተባበሩት መንግስታት የሰብአዊ መብቶች ፅ/ቤት ምክትል ሀላፊ ኤቫን ሲሞኖቪች ኢጋድ ለቀጣናው ሰላምና መረጋጋት እያከናወነ ያለውን አስተዋፅኦ አድንቀዋል፡፡በቀጣይ ቀናት በአፍሪካ ያለው የሰብአዊ መብቶችና የሰላም ድርድሮች ሪፖርትም በቀድሞው የናይጀሪያ ፕሬዝዳንት ኦቦሳንጆ ለመሪዎች ቀርቦ ውይይት ይደረግበታል ተብሎ ይጠበቃል፡፡